b"\n_START_ARTICLE_\nAmerican Viticultural Area\n_START_PARAGRAPH_\nAmerican Viticultural Area eller AVA, er et omr\xc3\xa5de i USA, hvor der dyrkes druer. Omr\xc3\xa5det skal georgrafisk kunne skelnes fra tilgr\xc3\xa6nsende omr\xc3\xa5der. Gr\xc3\xa6nserne for omr\xc3\xa5derne defineres af den amerikanske regering, n\xc3\xa6rmere betegnet af Alcohol and Tobacco Tax and Trade Bureau, et kontor under Department of Treasury, USA's finansministerium. Omr\xc3\xa5dets gr\xc3\xa6nser fastl\xc3\xa6gges ofte p\xc3\xa5 beg\xc3\xa6ring fra vinavlere og \xe2\x80\x93producenter i omr\xc3\xa5det._NEWLINE_Et AVA svarer ikke helt til en fransk appellation eller en italiensk Indicazione Geografica Typica, da AVA'erne udelukkende er geografisk begr\xc3\xa6nsede og ikke stiller krav til druesorter, produktionsmetode eller lignende._NEWLINE_Det f\xc3\xb8rste AVA blev godkendt i 1980, og i dag findes der 242 (septembber 2018) godkendte AVA'er i USA.\n_START_SECTION_\nKrav\n_START_PARAGRAPH_\nFor at et AVA kan godkendes, skal omr\xc3\xa5dets navn v\xc3\xa6re kendt som refererende til det p\xc3\xa5g\xc3\xa6ldende omr\xc3\xa5de. Eksempelvis kan AVA'et Yadkin Valley AVA kun godkendes, fordi dette begreb i forvejen refererer til det samme geografiske omr\xc3\xa5de, som AVA'et skal d\xc3\xa6kke. Desuden skal gr\xc3\xa6nserne for AVA'et v\xc3\xa6re officielle, og det skal kunne dokumenteres, at der i omr\xc3\xa5det hersker s\xc3\xa6rlige forhold, som g\xc3\xb8r at vindyrkningen her, kan adskilles fra omr\xc3\xa5der uden for AVA'et, fx klima, jordbundsforhold, h\xc3\xb8jde osv._NEWLINE_Et AVA kan d\xc3\xa6kke over omr\xc3\xa5der i flere stater, fx Ozark Mountain AVA, der ligger i staterne Arkansas, Missouri og Oklahoma. AVA'er kan ogs\xc3\xa5 overlappe hinanden. Central Coast AVA i Californien har blandt andre San Francisco Bay Area AVA, liggende inden for sine gr\xc3\xa6nser. Santa Clara Valley AVA ligger p\xc3\xa5 sin side inden for gr\xc3\xa6nserne af San Francisco Bay Area AVA._NEWLINE_For at en vinproducent m\xc3\xa5 bruge AVA betegnelsen, skal minimum 85% af de druer, der indg\xc3\xa5r i vinen v\xc3\xa6re dyrket inden for AVA'ets gr\xc3\xa6nser, men AVA betegnelsen fort\xc3\xa6ller ikke om vinenes kvalitet.\n_START_SECTION_\nFordeling af AVA'er\n_START_PARAGRAPH_\nLangt de fleste AVA ligger p\xc3\xa5 USA's vestkyst. Californien har flest med 139 godkendte AVA'er. Oregon har 14 AVA'er, Washington har 6 AVA'er, mens 3 AVA'er ligger i b\xc3\xa5de Oregon og Washington og et enkelt i b\xc3\xa5de Oregon og Idaho._NEWLINE_I USA's \xc3\xb8stlige kyststater ligger 27 AVA'er, heraf 8 i New York og 6 i Virginia (det ene deles med West Virginia). I ikke-kyststater ligger 29 AVA'er, heraf 8 i Texas. Der er ogs\xc3\xa5 godkendte AVA'er i blandt andre staterne Louisiana, Mississippi, Arizona, Colorado, New Mexico og Illinois foruden flere andre stater."